Aso hantli (gschwind) a d Arbet! Zeerscht zu dene Wörter vum Meerze, wos schiints es  paar chräpfigi dri gha heig. Wän e Chue chalberet, gits entweder es Chüetschi, aso es Chuechalb, oder e Stier. Daas wo binere Chalberete zletscht zum Vorschii chunt, isch d Süüberi, das wär d Nachgeburt oder dr Mueterchueche. De Süüberi isch meischtens uf d Mischtwürfi ghiit worde, das isch deer Platz, wo bim Usemischte dr Mischt unde a Mischtstogg gworfe wirt. Bi de Jeger und bi de Füchs isch e Süüberi schu albigs begert gsii. Si isch aber zimmli hääl (schlüpfrig) und so häd si zum transportiere de eine ines Taasli (kleine Tanse) tue und disi häd si i gad direggt i d Schnurre gnuu, wänn si eini erwütscht heid. De eine häd si uf d Beizi tue für disi, wo deneweeg zume ergibige Fraas aglogget worde sind und dä vum Fuchshuus uus häd chänne gschosse werde. Weer as bime söttige Fressä dr grösser Appetiit gha, aber doch dr Chürzer zoge het, mosi gläbi nüd wiiters uustüütsche.